Papersnake/gushiwen huggingface dataset:
又和雪霁
司马光（宋代）

南宫来几时，挟纩易春衣。
意谓花将晚，何言雪尚飞。
夜声通旅枕，晓色弄晴晖。
继日劳王事，离鸿已北归。
读书夜静闻钟声从白月来
许友（明代）

石楼隐向日云封，知在岧峣第几重。残夜读书人未卧，万山明月一声钟。
【双调】新水令_闲争夺鼎沸
关汉卿（元代）

闲争夺鼎沸了丽春园，欠排场不堪久恋。时间相敬爱，端的怎不圆？白没事教人笑，惹人怨。
【驻马听】锦阵里争先，紧卷旗旛不再展；花营中挑战，劳拴意马与心猿。降书执写纳君前，唇枪舌剑难施展。参破脱空禅，早抽头索甚他人劝。
【乔牌儿】都将咱冷句口店，心儿里岂不嫌？屯门塞户衠刚剑，纸糊锹怎地展。
【天仙子】从今后，识破野狐涎。红粉无情，灾星不现。村酒酽野花浓，再不粘拈。当时话儿无应显，好事天悭。
【尾】料应也不得为姻眷。有了神前咒怨，为甚脚儿稀，尺紧的阳台路儿远。
酬张明府
皎然（唐代）

爱君诗思动禅心，使我休吟待鹤吟。

更说郡中黄霸在，朝朝无事许招寻。
仁实分柑仲躬饷碧泉各赋一绝
李洪（宋代）

一别温江九换年，赏柑篱落缀青圆。
罗浮贡篚无因遇，林下先尝愧谪仙。
同云叟游欧峰
李彭（宋代）

远墅春辞木，空山晚著花。幽怀生蜡屐，稍上问星槎。

屡共普熏饭，仍烹圆梦茶。期君未衰白，烂漫饱烟霞。
知府提举访求前守凌公遗迹忽于庭庑雨压复壁中得公所题诗赋六绝句 其二
赵蕃（宋代）

使君剖竹继先贤，四十于今又六年。每恨无从考遗事，但凭亭槛览山川。
和陶渊明饮酒诗
滕岑（宋代）

止酒盟诸神，覆杯未几时。
有客苦相劝，持杯前致辞。
人生足烦苦，至乐实在兹。
欲饮恐渝盟，不饮客见疑。
我性本嗜饮，强止良自欺。
为客尽一醉，惟神其听之。
蔡村道中
杨云翼（金朝）

水连深竹竹连沙，村落萧萧巳莫鸦。行尽画图三十里，青山影里见人家。
云门俱字
释重显（宋代）

百草头，何太极，重与禅徒下锥刺。云门俱字好参详，雪峰辊毬亦端的。

黛非青兮蓝一色，辰锦砂兮敢言赤。紫罗帐里有真珠，曹溪路上生荆棘。

还会么，此时若不究根源，直向当来问弥勒。
瀑布泉
邓仁宪（宋代）

鲛人对泣号且呼，洒落瀛洲万斛珠。
海神知贵不敢受，天池泻下扶焦枯。
初疑素霓随银流，尽似明月投水壶。
庐山瀑布几千丈，较此不可分锱铢。
胶西先生春睡足，喜见晴光漱寒玉。
武陵迷路初不知，错认松风响岩谷。
金波满泛琉璃钟，长揖云峰谢拘束。
更约青莲社里人，同向苍崖结茆屋。
司马温公挽诗五首
孔武仲（宋代）

拙与世沈浮，登门十二秋。
云天曾送上，风壑此来游。
霄汉三台坐，江湖万里舟。
抠衣已不及，惨怆逝川流。
谢徐居厚汪叔潜携酒见访
陆游（宋代）

我虽生乱离，犹及见前辈。
衣冠方南奔，文献往往在。
幸供扫洒役，迹忝诸生内。
话言犹在耳，造次敢不佩？残年趋死近，孤学与时背；妄出更何求，终老事耕耒。
史君稽古学，力大障横溃；广文亦伟士，名字震当代。
同舟肯过我，凛与前修配。
忧时抱忠鲠，论事极慷慨。
嗟予虽益衰，耳目幸未废。
何当卜邻墙，早暮聆謦欬。
王经国生辰
许景衡（宋代）

试问何时得异材，斗杓插子近旬来。文星已作人间瑞，阳气方旬地底回。

何有摩挲话铜狄，要看清浅半蓬莱。斯民再岁蒙休泽，多少欢声入寿杯。
会津门观江涨望小市人家戏作
杨慎（明代）

渺渺波环紫贝，萧萧风起青蘋。
花市宁非海市，美人疑是鲛人。
眉妩春山学翠，脸疑秋水为神。
银汉双星漫渡，石城两桨无津。
野月赞
释居简（宋代）

广寒殿，洪崖井。轮有晦朔，景无畦畛。悠然随所寓，婆娑弄清影。

莫羡江楼清，江楼尘污人。
上运使陈兵部
朱长文（宋代）

屈指西州当世英，我公杰出久知名。自从扬马奇才后，又得岷峨灵气清。

刚者近仁今始见，惠而能政古难并。胸罗万象纵横有，目悦群情黑白明。

已借牙筹安右辅，尚留金节压东瀛。片章驰上云霄动，一檄飞前草木惊。

断割剧繁如简易，针砭瘦瘠使丰盈。此时阜俗资良策，匪夕畴庸在老成。

窃愧衰姿毗太府，幸逢雅量庇寒生。欲祈阴施增仙算，几见蟠桃结子荣。
传烽歌
戚继光（明代）

一炮一门山海路，一炮二门石门冲。
一炮三门台头警，一炮四门燕河攻。
二炮一门太平路，二炮二门是喜峰。
二炮三门松棚路，二炮四门马兰中。
三炮一门墙子岭，三炮二门曹家烽。
三炮三门古北口，三炮四门石塘冲。
千贼以上是大举，百里以外即传烽。
贼近墙加黑号带，夜晚添个大灯笼。
若是夜间门不见，火池照数代门红。
贼若溃墙进口里，仍依百里号相同。
九百以下是零贼，止传本协各成功。
单用炮声分四路，不用门火混匆匆。
山海大墙皆一炮，石门喜曹二炮从。
台头松古三炮定，四炮燕马石塘烽。
零贼东西一时犯，两头炮到一墩重。
该墩停炮分头说，东接西来西接东。
但凡接炮听上首，炮后梆响接如风。
炮数梆声听的确，日门夜火辨分明。
问讯家林蜡梅
张镃（宋代）

蜡梅吾甚爱，园种未能多。
旋去东南竹，新添二十窠。
离家俄半月，放雷想盈柯。
前日丁宁句，花神记得麽。
绍兴亲享明堂二十六首 其二十二 彻豆用《歆安》。
郊庙朝会歌辞（宋代）

工祝告休，笙镛云阕。酒茅既除，牲俎斯彻。幽明罔恫，中外咸悦。

礼成伊何，天地同节。
贤者之孝二百四十首·李贤
林同（宋代）

谁知学进处，不在好为师。
好把铭心底，分明说与伊。
踏雪寻梅
朱诚泳（明代）

万里同云雪满天，蹇驴驼醉峙吟肩。不知春到梅花否，行遍前川与后川。
题丹霞雪干图为澹归大师寿
陈恭尹（清代）

绝巘全高寄，孤根压众芳。已成空谷玉，如带掖垣霜。

世想和羹实，天留暮岁香。南枝长不老，微笑傍空王。
奉和圣制同皇太子游慈恩寺应制
沈佺期（唐代）

肃肃莲花界，荧荧贝叶宫。金人来梦里，白马出城中。

涌塔初从地，焚香欲遍空。天歌应春籥，非是为春风。
寄太平龙同知身之时儿子以试事过谒 其一
王世贞（明代）

阴阴桃李遍吴关，竹马胥江望转殷。第入中兴循吏传，何须北阙谏臣班。

名高不让诸侯美，才大长怜半刺闲。欲识使君行乐处，千秋今日是龙山。
南海陪郑司空游荔园
曹松（唐代）

荔枝时节出旌斿，南国名园尽兴游。
乱结罗纹照襟袖，别含琼露爽咽喉。
叶中新火欺寒食，树上丹砂胜锦州。
他日为霖不将去，也须图画取风流。
苕上
徐永宣（清代）

青山澹澹水茫茫，半面蒹葭半面桑。都有绿阴维钓艇，断云微漏夕阳黄。
首尾吟 其十
邵雍（宋代）

尧夫非是爱吟诗，诗是天津伫立时。有意水声千古在，无情山色四边围。

孤鸿远入晴烟去，双鹭斜穿禁柳飞。景物不妨闲自适，尧夫非是爱吟诗。
宋城宰韩秉文惠日铸茶
苏辙（宋代）

君家日铸山前住，冬后茶芽麦粒粗。
磨转春雷飞白雪，瓯倾锡水散凝酥。
溪山去眼尘生面，簿领埋头汗匝肤。
一啜更能分幕府，定应知我俗人无。
大佛头
艾性夫（元代）

锦帆翠楫照吴川，系缆犹存石岿然。
刻佛未灵山鬼过，西风吹动鲍鱼船。
龚行俭以扇索画
秦奭（明代）

行过溪桥日欲低，绿阴满地郭公啼。微风轻飏茶烟起，知有人家在竹西。
浮石清晓放船遇雨
杨万里（宋代）

破晓开船船正行，忽然头上片云生。
秋江得雨茶鼎沸，怒点打蓬荷叶鸣。
远听滩喧心欲碎，近看浪战眼初明。
夜来暗长前村水，绝喜舟人好语声。
和祖择之咏震山岩彭徵君钓台
章友直（宋代）

岩因更号震山居，台上犹存旧钓矶。
一派沧浪真隐处，澄清尚可濯尘衣。
摸鱼儿（寿王尉·癸未冬至后五日）
王梦应（宋代）

问谁歌、暗香疏影，此花堪照人世。起持霜月为花如寿，天亦愿花千岁。谁有意。著如此人间，更著花如此。高寒洒洒。看浩荡刚风，跨虬飞佩，玉影乱如水。

行春处，一笑人间紫翠。纷纷窥此天地。寿如川至。□好是、涧翁兹岁喜。荣沾南儒恩例。捧觞更喜郎君美。任夜来归待。见说生辰，恰逢本命，寿筵且未。听老聃孙子。祝公耆艾，祝公富贵。
虞美人
晁端礼（宋代）

短亭过尽长亭到。未忍过征棹。天涯自是别离身。更折一枝杨柳、赠行人。

淮阴堤上残阳里，暮草连空翠。一樽别酒苦匆匆。还似陇头流水、各西东。
苍雪崖
释通岸（明代）

凿翠兮岩阿，萧森兮清昼。独往疲烟霞，长啸出宇宙。

览胜拟山阴，安禅似灵鹫。焉得同心人，冥栖此林岫。
次张丞送菊韵二首
陈造（宋代）

寒花彭泽门阑旧，好句柯山伯仲间。
贫负清樽只三益，诗人错笑庾郎悭。
经故贺宾客镜湖道士观
朱放（唐代）

已得归乡里，逍遥一外臣。那随流水去，不待镜湖春。

雪里登山屐，林间漉酒巾。空馀道士观，谁是学仙人。
题冯进士养质山水画
李胜原（明代）

青山叠叠静当户，长松挺挺凌烟雨。数椽茅屋竹树间，中有高人抱幽趣。

翠岩丹壑深几重，水绕人家隔秋浦。石岩突兀不可攀，茫茫远水难为渡。

瑶草琪花满涧阿，彩霞瑞霭开林坞。山中采药人未还，夭桃秾李迷归路。

冯君抱负经济才，绿袍新著登天府。奈何亦有丘壑情，持兹图绘索余句。

披图便觉逸思飘，荏苒巾袍袭烟雾。山明水秀有如此，恨不携家此中住。
四月二十九日坐直庐读山谷效东坡作薄薄酒二
喻良能（宋代）

薄薄酒，胜独醒。丑丑妇，胜鳏茕。
笙歌鼎沸不须羡，松风满耳自足听。
前遮后拥未必乐，邀月对影堪娱情。
晚食有味可当肉，衡宇无灾胜列屋。
鲁东门外听钟鼓，齐宣堂下状觳{觳殳换束}。
何如巢林一枝，饮河满腹。
水硙多至三十具，胡椒满贮八百斛。
何如浊酒一杯，弹琴一曲。
子平为富不如贫，子方称贱能骄人。
高明之家鬼可瞰，网射纳税官不嗔。
中山醇醪醉千日，文君远山致消渴。
不如茆柴百钱可一斗，荆钗白头长相守。
次韵答王四
黄庭坚（宋代）

病懒百事废，不惟书问疏。
新诗苦招唤，是日锁直庐。
潢污深一尺，大道覆行车。
晴夜遥相似，秋堂对望舒。
新喻县酬王仲华少府见贻
李中（五代）

事简开樽有逸情，共忻官舍月华清。每惭花欠河阳景，

长愧琴无单父声。未泰黎元惭旷职，纵行谦直是虚名。

与君尽力行公道，敢向昌朝俟陟明。
闻监务请赞
释宗杲（宋代）

谓汝太惺惺，时复放淈𣸩。谓汝太褊急，间或又容物。

既作人天师，开口便轻忽。庄严贤劫中，且无如此佛。

寄语闻子清，莫信这个贼。
一年佳节惟立春元夕并在一日亦盛事也灯火笙
姜特立（宋代）

公堂宴处万灯明，灶鼓冬冬脆管清。
莫厌青裙分作队，那无艳管笑倾城。
甘心挝鼓投荒裔，敢望传柑近上京。
咫尺宾朋若胡越，语音嘈杂隐雷声。
井井亭
费宏（明代）

一亭稳著吴山巅，行人举首皆欣然。喉乾吻燥足力倦，井干列坐㪺寒泉。

含冰漱玉失道暍，五浆之馈谁争先。银瓶素绠无挂碍，鸱夷谩向征车悬。

问谁好事此修筑，往来尽道封君贤。吴中此水称第一，分支远自层云边。

荒基断甃纷在眼，昔人遗惠仍流传。泥汗不复飞鸟下，石罅但有鸣蛙专。

百年义举崇朝复，心存经济真拳拳。惜哉未免行道恻，一勺小试山中权。

德丰报厚天可必，词林有子方孤骞。渊澄井冽负公望，克举遗训常周旋。

云肤冰气互蒸滃，从龙行且升于天。天瓢倾注慰高仰，沛为霖雨酾为川。

吾诗不忘如左券，贞珉可向亭中镌。
洨河石桥
洪皓（宋代）

洨河建石桥，可但驴马渡。
长耳留蹄涔，嗟我来何暮。
四隅柱干霄，停参俯一顾。
上镂过客名，旁镌海怪怖。
开元双折拄，隶画尚坚固。
神物久护持，赵人速惊嫭。
泉南尖伯仲，松江说无处。
引领渺烟波，恨不奋飞去。
题画卷五首
范成大（宋代）

欹倾栈路绕山明，隔陇人家犬吠声。
无限白云堆去路，不知谁识许宣平。
游石通洞
卫石卿（宋代）

空嵌两洞石相通，翠篠娟娟碧雾笼。
手扶青藜访奇古，岩洞妙墨识涪翁。
早春书呈温甫用前韵
刘挚（宋代）

春皇消息到人间，屈指年华笑侧冠。梅蕊暗黄初过雪，兰芽浅侧未离寒。

时哉物逐东风乐，老矣心于胜事难。惟有林泉随处好，可须岩谷隐归盘。
次韵奉答文少激推官纪赠二首 其二
黄庭坚（宋代）

文章藻鉴随时去，人物权衡逐势低。扬子墨池春草遍，武侯祠势晓莺啼。

书帷寂寞知音少，幕府留连要路迷。顾我何人敢推挽，看君桃李合成蹊。
巨灵诗
黎景义（明代）

西京有小女，其名曰巨灵。青春多妩媚，玉貌悦宸情。

君旁青珉壶，出入绮罗轻。应是大罗仙，幻来天子庭。

语笑春花红，嬉游秋月明。美人空自羡，七子暗相惊。

渥宠骄钩弋，殊恩尚尹邢。离宫虽六六，不敢与争荣。

一朝将永诀，忽遇东方生。东方亦何语，目视双翎举。

遥看化青雀，蜚蜚入云宇。云影半天开，高临青雀台。

青雀去复返，不见巨灵来。
秋燕
萧立之（宋代）

犹记东风社雨晴，步栏辛苦得巢成。依刘信美非吾土，去鲁虽迟在此行。

生也有涯同是客，逝将去汝得无情。乌衣巷陌休回首，兴废人间又一枰。
龙门旬宴得月字韵
张九龄（唐代）

恩华逐芳岁，形胜兼韶月。中席傍鱼潭，前山倚龙阙。

花迎妙妓至，鸟避仙舟发。宴赏良在兹，再来情不歇。
冬日暮旅泊庐陵
陈陶（唐代）

螺亭倚棹哭飘蓬，白浪欺船自向东。楚国蕙兰增怅望，

番禺筐篚旅虚空。江城雪落千家梦，汀渚冰生一夕风。

弃置侯鲭任羁束，不劳龟瓦问穷通。
答复见心长老见寄（二首）
周伯琦（元代）

九载违离得远书，几更岁历斗旋枢。
华星秋月超元白，峻岭重江限越吴。
柏子树阴浮碧砌，莲花漏水响铜壶。
老夫素有林泉癖，一曲何当乞鉴湖。
午坐
葛绍体（宋代）

疎竹墙头半粉青，盆池荷小欠浮萍。
虚檐槐影日亭午，醉倚栏干莺唤醒。
绿萍
吕徽之（宋代）

密密绵绵满草堂，不容红日下沧浪。
却因风扫沾泥土，燕子衔来上画梁。
和姜总管感秋七首 其六
虞俦（宋代）

窗暗灯花结，帘疏露气浮。晚来城上角，吹断一天秋。
魏焦孝然目其草庐曰蜗牛庐愚以行帐为行窝寻亦号为蜗牛舍云 其二
耶律铸（宋代）

绝辔元期绝战尘，指南犹示指迷津。未应蛮触相倾地，不属华胥枕上人。
有道流过门留与之语颇异口占赠之
陆游（宋代）

万里纵横自在身，偶然来看剡溪春。
取将月去闲娱客，携得云归远寄人。
缩地不妨游汗漫，移山随处对嶙峋。
须君更出囊中剑，一为关河洗虏麈。
宿裴氏山庄
王昌龄（唐代）

苍苍竹林暮，吾亦知所投。静坐山斋月，清溪闻远流。

西峰下微雨，向晓白云收。遂解尘中组，终南春可游。
寄四弟卜筑夷门
张嗣纲（明代）

昔年山穴隐封茔，此日高栖彩凤城。策画未工田舍计，贻谋惟善子孙营。

须知卜筑如灵宝，更忆围园似邵平。老去只愁风土恶，早迁仁里乐吾生。
双剑篇赠毛汝厉
郑善夫（明代）

双剑在昆吾，淬砺良独劳。年岁既已久，况兹以鹈膏。

丰城古狱下，闪闪星文高。云逵一见收，结佩事游遨。

被以黄金鞘，系以赤玉绦。霜锋按月窟，万里风雷号。

一剑乃弃置，埋照同铅刀。岂不爱光霁，乖誃异所遭。

有时匣中吼，魑魅皆遁逃。神物卒当合，世人那得操。

君看延平津，纠纠双龙交。
最高楼 九日
薛昂夫（元代）

登高懒，且平地过重阳。风雨又何妨。问牛山悲泪又何苦，龙山佳会又何狂。笑渊明，便归去，又何忙。也休说、玉堂金马乐。也休说、花与酒，一般香。西风莫放秋容老，时时留待客徜徉。便百年，浑是醉，几千
题汤隽溪留远法师莲社图
陈杰（宋代）

无复斯人过虎溪，溪上朝朝新虎蹄。
江左风流却回首，几曾极乐在天西。
假山小池二首 其一
陆游（宋代）

凿池容斛水，垒石效遥岑。鸟喜如相命，鱼惊忽自沉。

风来生细籁，云度作微阴。便恐桃源近，无人与共寻。
次韵钱穆父赠松扇
黄庭坚（宋代）

银钩玉唾明茧纸，松箑轻凉并送似。可怜远度帻沟娄，适堪今时褦襶子。

丈人玉立气高寒，三韩持节见神山。合得安期不死药，使我蝉蜕尘埃间。
九日登青山
朱湾（唐代）

昔人惆怅处，系马又登临。旧地烟霞在，多时草木深。

水将空合色，云与我无心。想见龙山会，良辰亦似今。
席上赠李尹
刘言史（唐代）

伛偻山夫发似丝，松间石上坐多时。

瓢饮不曾看酒肆，世人空笑亦何为。
书花萼集后
李正民（宋代）

二李诗名播浙东，二车豪迈气争雄。霜台健笔凌骚雅，凤沼馀争入古风。

赋就崧高辞并美，集编华萼句皆工。庞眉书客遗音在，白玉楼成事已空。
送僧
释重显（宋代）

春风𩖼𩖼花正飞，红霞碧霭笼高低。越山日暮少林客，应听子规深夜啼。
送苏伯达之官西安七首
李廌（宋代）

问讯东海秦钓客，尔来闻已霸风骚。
缗明饵香我知愧，愧尔一钩连六鳌。
仙学堂
刘爚（宋代）

苍崖閟仙馆，时有读书声。
余韵出云表，冷冷清风生。
从之不可得，怅望伤我情。
送汝阴宰孙寺丞
梅尧臣（宋代）

艑郎唱橹燕尾下，颍水落日蛇鳞生。
绿蒲被岸渔网举，黄鸟啄葚缲车鸣。
吏无诟租官正来，不借鲂鱮与吏烹。
馈吏人情见里党，官非喜慢知官清。
閒亭晚眺
李如榴（明代）

秋光浮素练，野色媚平芜。客醉看花笑，人閒听鹤呼。

孤烟风欲断，残霭日犹扶。万里双鱼杳，乡心逐鹧鸪。
一念
陈起（宋代）

一念无尘杂，三更有梦回。
同他石桥老，过水探寒梅。
山居雨霁即事（一作长孙佐辅诗）
张碧（唐代）

结茅苍岭下，自与喧卑隔。况值雷雨晴，郊原转岑寂。

出门看反照，绕屋残溜滴。古路绝人行，荒陂响蝼蝈。

篱崩瓜豆蔓，圃坏牛羊迹。断续古祠鸦，高低远村笛。

喜闻东皋润，欲往未通屐。杖策试危桥，攀萝瞰苔壁。

邻翁夜相访，缓酌聊跂石。新月出污尊，浮云在巾舄。

常隳腐儒操，谬习经邦画。有待时未知，非关慕沮溺。
颂
释印肃（宋代）

一轮心月耀昏衢，梦幻吞侵谁得知。
幸遇知音重为举，息心回念理元辉。
赠陈少微
芮烨（宋代）

原思非病贫何患，回也虽贫乐有加。
岁晚与谁同此味，梅花深处是君家。
三华吴宜甫桃溪十咏 其二 旦气轩
黄镇成（元代）

晓起凭虚槛，苍凉羽翰轻。五云开日观，三岛接霞城。

雨歇连山净，尘销止水平。试循嘉种看，新绿自欣荣。
白露日归途即目
陈观永（清代）

零露瀼瀼白，空囊草草归。野花能自笑，秋叶未全稀。

云敛千山出，风高一雁飞。且舒萧散意，觅酒叩村扉。
正月十六日奉皇帝即位于新京郊天礼成改元康德 其二
郑孝胥（清代）

夏后厄有穷，中绝四十载。吾皇归满洲，二年定辽海。

中兴与开归，赫赫有真宰。人心不忘旧，制胜若因垒。

中原可徐复，修德犹有待。一言几兴邦，惟以敬胜怠。

忽曰我得天，天命固未改。
道室试笔六首 其二
陆游（宋代）

兜罗绵云常满谷，勃落叶衣无四时。中原百战血涂野，此老醉眠初不知。
湖口夜泊闻雁
梁有誉（明代）

北风夜泊芦花渚，篷底青灯雁啼雨。水宿云翻路几千，更阑月落知何处。

风尘澒洞谁非客，怜汝南飞霜霰隔。哀鸣却似畏缯缴，塌翅胡能传尺帛。

岭树重重是故乡，故园诸弟日相望。寒宵听汝应欹枕，两地相思魂梦长。
同仲宝风雨中过德麟留宿以夜未央为韵分得未字并和二公夜央字韵 其三
李廌（宋代）

敢友天下士，辙环之四方。适愿得所向，偶如钟应霜。

交态久未定，市道良可伤。君看江汉水，安流日泱泱。
偶感 其一
万邦荣（清代）

世无名与宦，人心皆太古。世无轮与蹄，人皆守乡土。

造物凿混沌，驱人投网罟。谁能翔天外，超然黄鹄举。
醉花阴 卜归
徐元瑞（清代）

小步闲庭香馥馥。柳眼新垂绿。游赏共谁欢，寂寞今春，只是调游熟。

银筝错乱难成曲。纤手临池浴。昨夜梦中归，自向花前，暗掷金钱卜。
送胡思岩二首 其二
翁万达（明代）

颜姿尔自烟霞色，肝鬲予怀金石交。时下正联天北雁，话馀犹石海东潮。

桑乾一去悲浮梗，恒岳几回明绛霄。署阁空悬孺子榻，塞乡何以慰萧条。
霜天晓角 题采石矶蛾眉亭
徐媛（明代）

双峰耸碧。寒玉雕秋壁。天半凝螺千尺，横无限、青青色。

涛声惊岸拍。似撼湘灵宅。天际镜沉鸾去，空留得、春山迹。
和王校理夜坐
高启（明代）

池暝花如雾，苍苍月照开。
梁空双燕睡，帘暗一萤来。
兵散谁家笛，人违此夜杯。
如何对清景，愁思却相催。
送略禅者归南岳
齐己（唐代）

林下钟残又拂衣，锡声还独向南飞。千峰冷截冥鸿处，

一径险通禅客归。青石上行苔片片，古杉边宿雨霏霏。

劳生有愿应回首，忍著无心与物违。
夏令燬生侧衔
詹梦璧（宋代）

共称生佛戴恩波，一饱欢腾鼓腹歌。
家有佛衔收拾去，人心有佛可收么。
题韩仲止壁二首 其二
余俦（宋代）

名闻由昔者，礼进合欣然。古有不屑教，意令加后鞭。

尚书八座贵，吏部一灯传。惊代文章伯，曾容贾浪仙。
张希元承事挽词二首 其二
孙觌（宋代）

门外魌头引葬箫，寥寥穗帐北山椒。槐宫一梦惊三世，蓂殿千山数七朝。

此夜骑星上南极，他年跨鹤下东辽。摩挲铜狄长安道，试问飞车傥可招。
次韵尹潜感怀
陈与义（宋代）

胡儿又看绕淮春，叹息犹为国有人。
可使翠华周宇县，谁持白羽静风尘。
五年天地无穷事，万里江湖见在身。
共说金陵龙虎气，放臣迷路感烟津。
吴城晓发
黄居石（明代）

凌晨方挂席，已出望湖亭。野店明残火，秋江落晓星。

鸡声寒草屋，雁影起沙汀。浪迹知何似，飘飘学水萍。
淋雨叹
区大枢（明代）

渰渰伏雨，浩浩洪泉。溢霤决渠，沉涂塞渊。堂阶藓积，屋瓦蜗缘。

车有停轨，突无常烟。经旬杜户，累日如年。嗟尔贫士，长歌自怜。
与北山长老
章甫（宋代）

数间破屋城南街，坐卧一榻心如灰。
现身幻化本无住，疾病问渠何自来。
剥喙谁欤破幽寂，道人定起北山北。
齿冰骨玉两高寒，禅病诗魔俱辟易。
我倦欲眠君且归，篮舆入郭知何时。
贫家客来无准拟，为君时供难苏水。
歇马大径山
陈献章（明代）

数家烟火隔林塘，一树寒花晚自香。黄叶冢头聊歇马，鹧鸪声里近斜阳。
月新吟
邵雍（宋代）

月新与月残，形状两相似。
奈何人之情，初见自欢喜。
九日偕计山长游西岩寺次韵
陈镒（明代）

故人访我当重九，黄菊吹香满一庭。邂逅登高同胜事，留连到晚宿禅扃。

秋阴积润云生几，山意催寒雨近屏。坐对跏趺僧话久，十年尘思豁然醒。
赠张乖崖
陈抟（宋代）

自吴入蜀是寻常，歌舞筵中救火忙。
乞得金陵养闲散。
木兰花慢（重游虎丘）
吴文英（宋代）

步层丘翠莽，□□处、更春寒。渐晚色催阴，风花弄雨，愁起阑干。惊翰。带云去杳，任红尘、一片落人间。青冢麒麟有恨，卧听箫鼓游山。

年年。叶外花前。腰艳楚、鬓成潘。叹宝奁瘗久，青萍共化，裂石空磐。尘缘。酒沾粉污，问何人、从此濯清泉。一笑掀髯付与，寒松瘦倚苍峦。
愚园小饮罢复过张园
郑孝胥（清代）

微醉取酒意，倚楼聊共斟。风情属初月，凉思在高林。

荷气清宜晚，车声远未沉。鲁连将玉貌，不去定何心？
和李子寿通判曾庆祖判院投赠喜雨口号八首
杨万里（宋代）

雨早些时打麦残，雨迟许日即秧乾。
阿谁会得天公意，只道今年乞雨难。
与萧旷冥会诗（甄后留别萧旷）
甄后（唐代）

玉箸凝腮忆魏宫，朱弦一弄洗清风。
明晨追赏应愁寂，沙渚烟销翠羽空。
过开利寺观鹅亭
尤瑛（明代）

天澹一亭秋，观鹅池上头。我怀王内史，人去已千秋。

断渚梳翎鸭，残碑砺角牛。留题吾未敢，呼酒上僧楼。
和陈择之春日四绝
张栻（宋代）

泗上当时鼓瑟人，风雩岂是乐闲身。
言外默传千圣旨，胸中长有四时春。
读阮籍传
陆游（宋代）

天生父子立君臣，万世宁容乱大伦！籍辈可诛无复议，礼非为我为何人？
寄殿院谢艮斋 其一
曾丰（宋代）

元祐乌台士，江西董白须。节因父母立，名与道乡俱。

耆旧流风远，衣冠后辈孤。此公今复奋，吾道得相扶。
夜闻窗外藤荚落地锵然有声作
曾习经（清代）

穷巷绝车辙，那复夜长娱。老眼久昏花，亦无必读书。

耳根顿清久，游心天地初。藤荚霜风乾，锵然落阶除。

静极疑动机，声希真欲无。聩丸严鼓停，投谶清漏徂。

风箨有馀思，尔其倡和予。兀对短檠灯，乃复尽一壶。

既以物付物，宁知吾为吾。凌晨拾坠子，哗然欢众雏。
句
章得象（宋代）

青草瘴深卢橘熟，黄梅雨歇荔枝红。
心泉二首 其二
蒲寿宬（宋代）

骤来惊辟易，久视益虚无。咫尺星堪摘，波摇又走珠。
次韵周秀实观李观察勒兵
王庭圭（宋代）

霜风猎猎吹旗旌，将军束装来勒兵。白鹭洲前云鸟合，青原台勒山川横。

李侯凛凛万人敌，匹马横行沙塞北。至尊殿勒亲赐名，生坐阎罗官柱国。

提兵括寇来江西，探取贼窟如连鸡。军中超距多暇日，却学临淮亲校旗。

中兴猛士如吼虎，二十八将随光武。要看麒麟第一功，金印垂腰光耀组。
泛清波摘遍 采菱为阎
陈维崧（清代）

公窥镜盒，蔓匝靴纹，十里西风公路浦。凭将舴艋，小织烟潭苇公舞。

低搴取。凉欺鸭脚，嫩压鸡头，肯似碧房莲薏苦。浅泊前汀，并买秋鲈，吹火同煮。

斜阳渡。晚来谁迎水桥，暝色隔村人语。讵意前游微茫，竟随客岁。

雁程去。瑟瑟板渚轻波，濛濛篷船疏雨。一自采菱歌断，谢娘何处。
秋思
陆游（宋代）

雁阵横空送早寒，白头病叟住江干。
风林脱叶山容瘦，霜稻登场野色宽。
万里关河惊契阔，一尊邻曲话悲欢。
书生饿死寻常事，那得重弹挂壁冠。
寄卢公武兼问殷孝伯安信（时殷为咸阳县教官
谢应芳（元代）

忆言雨别去涂难，喜得云归旧谷盘。
郡乘手挥狐史笔，斋居头谷鹿皮冠。
草生林馆皆书带，竹老溪园可钓竿。
为问咸阳殷博士，有无书尺报平安？
慎言
庞嵩（明代）

天地本无言，万物自化生。美利利天下，保合归鸿冥。

弥纶六合普，岂大色与声。造化吾具足，空虚亦何名。

所以圣门学，默识阐其精。赐也匪不敏，性道晚斯聆。

如愚有颜子，斋心顿忘情。圣衷念念契，万祀师其贞。

多言每多蔽，常晦始常明。戒哉慎尔言，毋徒发盈庭。
把酒问月·故人贾淳令予问之
李白（唐代）

青天有月来几时？我今停杯一问之。
人攀明月不可得，月行却与人相随。
皎如飞镜临丹阙，绿烟灭尽清辉发。
但见宵从海上来，宁知晓向云间没。
白兔捣药秋复春，嫦娥孤栖与谁邻？
今人不见古时月，今月曾经照古人。
古人今人若流水，共看明月皆如此。
唯愿当歌对酒时，月光长照金樽里。
东平路作三首 其二
高适（唐代）

明时好画策，动欲干王公。今日无成事，依依亲老农。

扁舟向何处？吾爱汶阳中。
戏笔
释绍嵩（宋代）

地僻人稀到，东郊自养蒙。
山遥天接树，夜静竹藏风。
岸柳含烟翠，江松脱晚红。
诗应是游戏，吟啸不须工。
题刘武翼息斋
曾丰（宋代）

天地一从开辟始，左旋右转长不已。诘所以然气使之，君独不不气所使。

平生由气今自由，三平二满过即休。千里收回渥洼马，十年养熟沩山牛。

本来无动那得静，关著一毫还似剩。虽任鹊安头上巢，更防人打耳边磬。
茅亭新成口占
苏升（明代）

半亩馀蔬圃，因之搆小亭。晚吟风细细，休坐思泠泠。

移植花仍好，新栽竹更青。谁知官署内，景色似林坰。
答子潇询客中消息 其二
王守毅（清代）

凉风送归云，幽崖委寒翠。故乡深黄叶，银鳞昨夜至。

牙筹启锦缄，密蟠珍珠字。读君纸上书，陊余眼中泪。

几载订心交，蒋生尤夙契。谁能隔关山，家事代余计。

上言何所为，达余双亲意。下言何所为，勖余四方志。

贱子苟终穷，负此良友谊。反覆持素书，终夜若梦寐。
谒梅都官墓
滕珂（宋代）

百年诗老卧空山，犹忆当时语带酸。
赢得儿童唤夫子，可怜名位只都官。
手编新史唐文备，骨立残碑汉籀漫。
落日牛羊上丘陇，草埋翁仲独蛾冠。
招诸公入社诗十首 其九 招沙子
释函可（明代）

大地茫茫一聚尘，我来扑面尔先迎。他时片骨知堪托，莫使沉埋见月明。
立春作时七十八
姜特立（宋代）

老觉冬衣重，慵便春服轻。
衰翁脚力弱，拄杖乃能行。
八秩今时少，何光福寿并。
仰惟文与吕，盛德两耆英。
紫藤歌
朱雘（清代）

老藤百尺盘高空，老树三株藤所宗。藤非缘树不得上，贤才下位将毋同。

藤吾语汝慎厥附，此身要托青青松。不然文梓或香枫，莫随樗栎夸密蒙。

樗栎柯叶徒高大，蝼蚁窟宅鸱鸮宫。藤体虽柔藤性健，嗟彼虫鸟焉能容。

不苟凭依乃足贵，屈伸在已藤犹龙。暮春三月吹香风，花垂天半开紫红。

铜章暂卸得休暇，俗吏忽欲为诗翁。奔走奚奴邀耆老，对花一醉朱颜烘。

藤兮藤兮劝汝一杯酒，我惭无用藤多功。杖汝可以扶颠蹶，服汝可以医疲癃。

裁汝作纸利文字，制汝作铠资兵戎。汝不倚花逞恣媚，论花亦足称花雄。

金绳铁索神纽结，流苏百宝悬云中。满园牡丹不敢艳，下风甘拜如儿童。

壁上画师殁已久，谁能意匠争天工。我友五人尽豪翰，清词丽句相玲珑。

江淹彩笔吾不梦，藤花开落春濛濛。
中秋夕设醮洞霄宫
徐冲渊（宋代）

老桂吹香古殿秋，琼钟敲处月当楼。
星坛露不斗光冷，天宇云空灏气浮。
羽客朝元锵玉佩，宝熏凝雾霭金虯。
步虚政在千岩上，咫尺高灵想下游。
无题
陆游（宋代）

半醉凌风过月旁，水精宫殿桂花香。
素娥定赴瑶池宴，侍女皆骑白凤凰。
送丹霞
邓肃（宋代）

白莲结社记前缘，偶到人间共一年。
对学三生形已改，相逢一笑性犹全。
法缘振地公今佛，逸思磨天我亦仙。
明日清风飞短棹，羡师先去得林泉。
寄潜斋王尚书
释文珦（宋代）

自解朝缨去，西山有的传。
此心如白水，把酒问青天。
直道难谐俗，閒身胜得仙。
山林钟鼎味，并在小梅边。
台州兜率寺淳熙三年孟春作
林宪（宋代）

一榻江色近，夜气欲空蒙。
柔橹晚潮上，寒灯深树中。
四山杳烟雾，月华忽陵空。
我亦众念息，帘影空玲珑。
纸屏
梁以壮（明代）

茅屋绸缪总不难，纸屏高立映阑干。人归锦水黄昏后，吟对秋云一片寒。

花影半斜初著露，月痕全上欲生澜。幽栖亦自多稠密，檐外空虚有翠峦。
金缕曲 其三 武陵余子澄嵩庆
易顺鼎（清代）

腻月斜街路。瞥楼台、澹黄瞒过，玉骢嘶处。恁地粉郎心上窄，也把香名容住。

才不枉、飘零如许。醉写乌阑浓蘸墨，是那场、春梦真凭据。

愁彀了，凤城旅。

蛮江夜火沙堤步。挽吟桡、相看欲笑，依依情素。跨蝶花天能几日，又换冷枫红舞。

也算作、才人际遇。闻道青篷还载酒，正横吹、龙笛湘江雨。

披一领，绿蓑去。
送李季允赴召
魏了翁（宋代）

拥马懽呼夹道迎，诏书洛社起耆英。
史筵载笔联翁季，政路题名接弟兄。
新政期公皆一律，故交惟我得忘情。
正邦须自明伦始，要伏公开万世程。
沈医送苔梅自云恨不能诗
项安世（宋代）

但能为我送苔梅，何必新诗手自裁。
若使能诗有奇句，无因送与冷官来。
送医家孟宗良汉乡
杨万里（宋代）

医家者流多卢人，亦如许猜浪得名。
有眼何曾识内经，有手何曾赦方兄。
一丸足可杀一命，却道良医逢死病。
荆溪此辈端不稀，向来吾儿命如丝。
孟君谈笑能起死，吾儿更生一弹指。
我今挂帆上江西，君来送我别荆溪。
赠别只有七字诗，千万珍重尉相思。
它年荆溪说神医，非吾孟君更阿谁？
仓公华佗何必奇。
初冬偶成
秦涌（清代）

羁窗岁晚意牢骚，闲制新诗饮酒醪。恨煞西风无赖甚，漫催黄叶下亭皋。
除书学博士呈时宰
米芾（宋代）

半生湖海看青山，惯佩笭箵揽辔艰。晓起初驰朱雀路，霜华惭缀紫宸班。

百寮卑处瞻丹陛，五色光中望玉颜。浪说书名落人世，非公那解彻天关。
简恒璨
韦应物（唐代）

室虚多凉气，天高属秋时。空庭夜风雨，草木晓离披。

简书日云旷，文墨谁复持。聊因遇澄静，一与道人期。
答田征君
宋之问（唐代）

山游杳何处，迟回伊洛间。归寝忽成梦，宛在嵩丘山。
同万秀才讌杨侯别墅
宋庠（宋代）

苑路轻骖拂晓霞，斗城南畔列侯家。
临邛贵客倾中坐，漳水词人记后车。
一石蒲桃先载酒，万株金谷正交花。
风光不减兰亭会，醉墨凭君纪岁华。
杨六尚书新授东川节度使代妻戏贺兄嫂二绝 其二
白居易（唐代）

金花银椀饶君用，罨画罗衣尽嫂裁。觅得黔娄为妹婿，可能空寄蜀茶来。
长亭怨慢 谭子端家燕巢复毁再赋
陈洵（清代）

正飞絮、人间无主。更听凄凄，碧纱烟语。梦迹空梁，泪痕残照、有纱古。

托身重省，都莫怨、狂风雨。自别汉宫来，眄故国、平居何处。

且住。甚寻常客恨，也到旧家闲宇。天涯又晚，恐犹有、野亭孤露。

漫目断、黯黯云樯，付村落、黄昏衰鼓。向暗里销凝，谁念无多桑土。
还丹复命篇 其六
薛道光（宋代）

古仙同一术，妙绝大幽深。用意寻庚申，专心事丙壬。

擒归鸟与兔，捉取水和金。辨得东西物，修成不二心。
饷馌歌
郑樵（宋代）

提筐兮阡陌，花红兮衣白，
步迟迟兮心迫迫。行至止兮嗟于役，
低声相劳兮日其夕。
杨源寺
曾季狸（宋代）

落日郊原独杖藜，偶寻萧寺坐移时。下临稻垄如棋局，细数僧房似蜜脾。

风里长松能远韵，霜馀残菊尚多姿。因吟竹院诗人语，笑我劳生力已疲。
浣溪沙 芜城晚眺
石颐（清代）

一片幽怀付短筇。绿阴深处夕阳红。落花流水影重重。

廿四桥荒烟雨里，十三楼寂管弦中。朱帘不见卷春风。
发北巡向顺安
洪良浩（清代）

行鼓初鸣驿骑催，邮亭小雨净无埃。雁声远自云间落，秋气先从塞上来。

村女田中方拾穗，农夫树下共衔杯。天时更觉重阳逼，山菊如期处处开。
张楼
白玉蟾（宋代）

前度相逢一似曾，瘦宽金镯可怜生。
绿窗朱户如无恙，酌我百杯秋月明。
衡阳西溪
曾丰（宋代）

眼底西溪少，碑间北客多。
雪霜风日剥，岁月姓名讹。
后有诗堪勒，傍无石可磨。
可磨悬绝处，留勒中兴歌。
得交行赠王立之
饶节（宋代）

世上纷纷走车辙，交情回互作冷热。搢绅岂无郦寄卖，山林谩有嵇康绝。

我穷四方但糊口，一丘一壑志未了。得交天下能几人，直道如君可偕老。
西江月 落花
熊象慧（清代）

几阵摧花雨过，乱飘茵溷谁怜。双飞燕子画帘前。

衔得残红一片。

庭草依然凝碧，愁肠宜付吟笺。也知转眼又明年。

怎奈此情难遣。
雨夜宿吴匏庵宅
沈周（明代）

雨中客舍苦局促，故人招我有尺牍。书云竹居可閒坐，烹茶剪尺亦不俗。

得书径往兴亦豪，何虑冲泥污双足。开门山林在城市，湿绿如云亚群竹。

主人罄折故意深，道慰契阔须信宿。榻上为我设衾枕，堂中为我罗酒肉。

我时肺病已绝饮，强举一觞连五六。长谈细辨困仆夫，灯影檐花乱书屋。

羡君有弟雅谊同，山水光明信珠玉。故事方思卫八家，还咏逍遥堂后木。

人生良会岂易易，他日如今又难卜。缪图菲语何足记，雪泥聊耳知鸿鹄。
子中兄子彦弟同游石龙潭余后至失山路 其二
刘崧（元代）

相去忽已远，不知山北南。祗随流水入，尽处是龙潭。
次韵答璧侍者五首
陈造（宋代）

狮子窟中狮子子，孤群慑怯更清孤。
当场不作春雷吼，底用吟诗压老夫。
偶步
刘子翚（宋代）

偶步忘归远，心闲逸兴增。
山深知有寺，路尽不逢僧。
题于家公主旧宅
刘禹锡（唐代）

树绕荒台叶满池，箫声一绝草虫悲。邻家犹学宫人髻，

园客争虫御果枝。马埒蓬蒿藏狡兔，凤楼烟雨啸愁鸱。

何郎独在无恩泽，不似当初傅粉时。
重阳
胡仲参（宋代）

漫浪江湖已十霜，一秋强半又重阳。
可怜白日浑闲度，偶对黄花觉自伤。
客舍题诗书感遇，市楼沽酒慰凄凉。
登高不为酬心赏，直欲凭栏望故乡。
题万壑松风旧书屋
弘历（清代）

高槐书屋绿阴匀，睫眼流光卅二春。昔日恩承仁祖处，今来又作抱孙人。
山中次叶翰林韵 其三
程俱（宋代）

步寻芳草坐班荆，照眼林泉动客情。安得长年专一壑，北窗高卧更何营。
题湛溪黄氏引翠楼
梁寅（元代）

徵君结楼湛溪上，日日钩帘看翠微。长松云际蛟龙起，叠嶂天边鸾鹤飞。

巫峡锦屏增秀色，仙人瑶瑟带清晖。把书更觉秋意早，冉冉浮岚飘夕霏。
满江红 其十三 庆抑斋元枢八十
刘克庄（宋代）

屈指耆英，谁似得、三朝元老。尚留个、管夷吾在，何忧江表。

世道方占公出处，裔夷争问今年貌。怎不移、此手整乾坤，长闲了。

灵寿却，斑衣绕。如瓶李，如瓜枣。把禅龛闭定，怕蒲轮到。

师尚父年浑未艾，中书令考犹为少。看画盆、岁岁浴曾玄，添怀抱。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其二
释德洪（宋代）

客来理清言，客去依蒲褐。道乡知不遥，髣髴见城郭。
福昌官舍
张耒（宋代）

小园寒尽雪成泥，堂角方池水接溪。
梦觉隔窗残月尽，五更春鸟满山啼。
雨中过祁门十里不能进宿旅次
晁公溯（宋代）

今日祁门县，冲泥怯远行。
含风云叶细，间雨雪花轻。
溪晚白鸥下，草寒黄犊鸣。
吾今更何往，漂泊愧平生。
圆珠
黄琏（明代）

峰峦万叠自西隅，王气千年此郁纡。科第旧曾题片玉，山川先已表圆珠。

雨时如泣鲛人泪，光处真悬照乘图。好语英灵呵护在，四臣声价未应无。
金缕曲 寄吴伯成，喜龙光塔工告竣
顾贞观（清代）

案积如山卷。尽从容、手书耳受，移时散遣。暇即携觞兼召客，王版银钩光泫。

频倒屐、莫辞重茧。为续鸾弦酬凤髓，便以胶、投漆情还浅。

腾尺木，素怀展。

九龙七级龙光显。忆登高、攀萝直上，指挥轮扁。下视桑麻成世界，听彻云中吠犬。

料四牡、驰驱不免。若过棠阴须少憩，采风谣、正属輶轩典。

留赠答，素毫剪。
闲中口占数绝·联雨解闷
郑清之（宋代）

雨多愁麦又忧苗，不雨还忧旱火骄。
忧国浪愁端自苦，老天那肯病汤尧。
同李郎中净律院梡子树
包何（唐代）

本梡稀难识，沙门种则生。叶殊经写字，子为佛称名。

滤水浇新长，燃灯暖更荣。亭亭无别意，只是劝修行。
池州送孟迟先辈
杜牧（唐代）

昔子来陵阳，时当苦炎热。
我虽在金台，头角长垂折。
奉披尘意惊，立语平生豁。
寺楼最鶱轩，坐送飞鸟没。
一樽中夜酒，半破前峰月。
烟院松飘萧，风廊竹交戛。
时步郭西南，缭径苔圆折。
好鸟响丁丁，小溪光汃汃。
篱落见娉婷，机丝弄哑轧。
烟湿树姿娇，雨馀山态活。
仲秋往历阳，同上牛矶歇。
大江吞天去，一练横坤抹。
千帆美满风，晓日殷鲜血。
历阳裴太守，襟韵苦超越。
鞔鼓画麒麟，看君击狂节。
离袖飐应劳，恨粉啼还咽。
明年忝谏官，绿树秦川阔。
子提健笔来，势若夸父渴。
九衢林马挝，千门织车辙。
秦台破心胆，黥阵惊毛发。
子既屈一鸣，余固宜三刖。
慵忧长者来，病怯长街喝。
僧炉风雪夜，相对眠一褐。
暖灰重拥瓶，晓粥还分钵。
青云马生角，黄州使持节。
秦岭望樊川，只得回头别。
商山四皓祠，心与樗蒲说。
大泽蒹葭风，孤城狐兔窟。
且复考诗书，无因见簪笏。
古训屹如山，古风冷刮骨。
周鼎列瓶罂，荆璧横抛摋。
力尽不可取，忽忽狂歌发。
三年未为苦，两郡非不达。
秋浦倚吴江，去楫飞青鹘。
溪山好画图，洞壑深闺闼。
竹冈森羽林，花坞团宫缬。
景物非不佳，独坐如鞲绁。
丹鹊东飞来，喃喃送君札。
呼儿旋供衫，走门空踏袜。
手把一枝物，桂花香带雪。
喜极至无言，笑馀翻不悦。
人生直作百岁翁，亦是万古一瞬中。
我欲东召龙伯翁，上天揭取北斗柄。
蓬莱顶上斡海水，水尽到底看海空。
月于何处去，日于何处来？
跳丸相趁走不住，尧舜禹汤文武周孔皆为灰。
酌此一杯酒，与君狂且歌。
离别岂足更关意，衰老相随可奈何。
谢杨崇送酒并口味
洪刍（宋代）

剥啄扣门惊昼梦，径知酒客寄新诗。官醅浓泼鸭头绿，雕俎香新牛尾狸。

黄雀披绵为谁好，青州从事与君期。真成烂醉颓然卧，兔走乌飞了不知。
阳吟三十首
白玉蟾（宋代）

武夷结草二年余，花笑莺啼春一壶。
流水下山人出洞，岩前空有炼丹炉。
鼙舞歌五首 其二 灵芝篇
曹植（两汉）

灵芝生王地，朱草被洛滨。荣华相晃耀，光采晔若神。

古时有虞舜，父母顽且嚚。尽孝于田垄，烝烝不违仁。

伯瑜年七十，綵衣以娱亲。慈母笞不痛，歔欷涕沾巾。

丁兰少失母，自伤早孤茕。刻木当严亲，朝夕致三牲。

暴子见陵侮，犯罪以亡形。丈人为泣血，免戾全其名。

董永遭家贫，父老财无遗。举假以供养，佣作致甘肥。

责家填门至，不知何用归。天灵感至德，神女为秉机。

岁月不安居，呜呼我皇考。生我既已晚，弃我何其早。

蓼莪谁所兴，念之令人老。退咏南风诗，洒泪满袆抱。

乱曰：圣皇君四海，德教朝夕宣。万国咸礼让，百姓家肃虔。

庠序不失仪，孝悌处中田。户有曾闵子，比屋皆仁贤。

髫龀无夭齿，黄发尽其年。陛下三万岁，慈母亦复然。
应制咏钟山老僧雪中早朝
释宗泐（明代）

钟山禅客早朝天，毳衲披来雪半肩。好似解空无住著，庞眉皓首玉阶前。
醉落魄
周紫芝（宋代）

柳边池阁。晚来卷地东风恶。人生不解频行乐。昨日花开，今日风吹落。

杨花却似人飘泊。春云更似人情薄。如今始信从前错。为个蝇头，轻负青山约。
西江月（泛洞庭青草）
黄机（宋代）

漠漠波浮云影，遥遥天接山痕。一声渔唱起苹汀。名利缘渠唤醒。

短棹拟携西子，长吟时吊湘灵。白鸥容我作同盟。占取两湖清影。
阻风登晴川阁予两渡游此皆以不第归
袁中道（明代）

苦向白头浪里行，青山也识旧书生。
相逢谁胜黄江夏，不死差书皛正平。
天外云山金口驿，雨中杨柳武昌城。
汉滨父老今安在，只合依他隐姓名。
放生池
许仲蔚（宋代）

唐家旧佛祠，楼阁影参差。鱼散不知处，水流无断时。

山光朝暮变，人事古今移。惟有好生德，恩波尚满池。
江上四首 其三
王令（宋代）

山头斫竹下作竿，系钩沉水坐岸观。饵微水浊鱼不干。

栖迟终日或有得，归去犹可妻子欢。
宣城哭蒋征君华
李白（唐代）

敬亭埋玉树，知是蒋征君。安得相如草，空馀封禅文。

池台空有月，词赋旧凌云。独挂延陵剑，千秋在古坟。
门有车马客行
张方平（宋代）

崇轩华盖为谁子，高阁朱扉为谁第。孟公君卿善请谒，少叔王孙有权势。

凭凌豪气务相倾，晚日署门复谁恚。君不见隆中草庐客，阳里席门居。

敛翼蓬蒿下，萧条意自如。触罗向稻梁，肯随黄口雏。

将军三降顾，真主六用谟。岂由趋逐交游得，壮心自与功名俱。
戏赠歌者
梁锽（唐代）

白皙歌童子，哀音绝又连。楚妃临扇学，卢女隔帘传。

晓燕喧喉里，春莺啭舌边。若逢汉武帝，还是李延年。
自天竺遇雨却回灵隐
郑獬（宋代）

月桂峰前快雨飞，林间避雨亦沾衣。
才晴便出西山路，却共断云相趁归。
卓锡泉
留元崇（宋代）

风月衿怀歉古人，萧然天地一閒身。
夜来偶读唐庚记，贯石通泉在一真。
鲍母江旌节歌
唐桂芳（明代）

呜呼棠川风俗美，当时父子争相死。煌煌秉笔玉堂仙，曾为殷勤著青史。

孝子奕叶孙又孙，如何笃行传闺门。阿娘二八已择对，纫针补缀秋灯昏。

嗟嗟藁砧早不淑，瘦影零丁媚幽独。中郎有女续家声，伯道无儿延世禄。

浚也眉目甚分明，见客拜揖知姓名。移桃接李乃犹子，嚼指动念如所生。

盛年耿耿冬复夏，东家罗绮跨鞍马。霜筠纵老节不枯，夜夜孤眠泪盈把。

昨朝有使来京都，里闾旌表大字书。浚也起舞献亲寿，冥冥不负操心初。

只今乱离兵戈里，朝为秦兮暮为楚。代间多少烈丈夫，不及孱然一妇女。
入古县望群峰作
蓝智（明代）

群峰玉立并青霄，绝壑悬崖径路遥。金殿笋班趋晓仗，海门龙角涌春潮。

赤城霞气中天起，仙掌晴岚近日飘。似有清风随宪节，蛮烟瘴雨一时消。
自五蓝经热水山八十里至大牙宿
屈大均（明代）

日暮未遑宿，我劳将奈何。野花含笑满，山鸟画眉多。

古木蒙苍藓，温泉出绿莎。林深屡迷路，冲虎一人过。
和陶徵君饮酒二十首 其五
黎民表（明代）

高台架林麓，眺听忘俗喧。颇惬旷士怀，孰谓兹游偏。

轻烟起平旷，夕阳颓西山。众鸟赴乔林，吾亦念归旋。

无闷徵在昔，铭骨事此言。
梦挽秦弄玉
沈亚之（唐代）

泣葬一枝红，生同死不同。金钿坠芳草，香绣满春风。

旧日闻箫处，高楼当月中。梨花寒食夜，深闭翠微宫。
游城南十六首。题于宾客庄
韩愈（唐代）

榆荚车前盖地皮，蔷薇蘸水笋穿篱。

马蹄无入朱门迹，纵使春归可得知。
感春四首 其一
孙觌（宋代）

槿篱茆屋两三家，急雨捎溪燕子斜。万壑笙镛号地籁，一天缯絮堕杨花。

风尘澒洞身先老，樽酒欢呼气尚华。虎穴参差半朝市，无嫌卑湿赋长沙。
舍人院观御篆微阁榜赐宴奏御
宋庠（宋代）

近署新层构，仙跗锡宝题。
凝章下天汉，布画俨星奎。
榜势虬檐负，缯华凤押栖。
崇儒推宴豆，观象耸朝闺。
九张需云洽，三休贺雀迷。
从兹河洛奥，併在紫垣西。
百字令·芜城晚望
张翥（元代）

碧天向晚，远云开、疑是江南山色。渺渺孤鸿残照外，独上高城望极。鸡散台空，萤沉苑废，龙去沟无迹。英雄安在？千秋恨血凝碧。
我欲携酒重来，佛狸祠下，字暗苍苔石。社鼓神鸦浑不见，一片青青荠麦。夜月琼枝，春风水调，肯慰淹留客？翩然归去，天风扶下双舄。
清江道中 其一
许珏（清代）

静居忽不乐，揽辔出风尘。生世逢明圣，安閒愧此身。

请缨行有日，橐笔且依人。四海男儿志，驰驱岂为贫。
东斋杂书十二首 其五
陆游（宋代）

下帷听雨声，开户延月色。霏霏半篆香，湛湛一池墨。

徐行舒血脉，危坐学踵息。吾闻诸先贤，养生莫如啬。
宋丈示及红梅腊梅借韵两诗辄复和呈以发一笑 其一
朱熹（宋代）

闻说寒梅尽，寻芳去已迟。冷香无宿蕊，秾艳有繁枝。

正复非同调，何妨续旧诗。广平偏妩媚，铁石误心期。
和邵资政
曾巩（宋代）

拂衣久欲求三径，窃食聊须把一麾。
世路贱贫从所好，老年胸臆固无奇。
樊笼偶得沧洲趣，芜纇难酬白雪辞。
督府繇来恩礼厚，每容商也与言时。
送袁明府任长沙
李白（唐代）

别离杨柳青，樽酒表丹诚。古道携琴去，深山见峡迎。

暖风花绕树，秋雨草沿城。自此长江内，无因夜犬惊。
宫词三十三首
曹勋（宋代）

元正不贺自清衷，壑札频颁念两宫。
天相吉音来自北，便知孝悌与天通。
和刘后村梅花百咏
方蒙仲（宋代）

无色无香应是画，雨珠雨玉奈可穷。
素餐终老坐成晚，白业它生扫未空。
修园
韩淲（宋代）

旋买荆条护短篱，更般沙土补长堤。閒来也有无穷事，且看青山横杖藜。
安化寺刻竹诗八章章四句
戴亨（清代）

苔光莹莹，云影皑皑。高窗雨过，落花飞来。

雨霁云沈，天光侵户。趺坐观空，游心太古。

熏风书炎，飘萧疏雨。日之夕矣，差池月宇。

清风荡飏，飒然襟开。白云不去，幽鸟时来。

闇闇孤丛，落落禅宇。载阴载晴，唯我与汝。

浓露零兮，林枯山老。时兮奈何，青苍独保。

高节嶙峋，葆汝天兮。霜风凛冽，吹汝寒兮。

尔心虚兮，德不尔孤。尔节坚兮，时宁尔渝。
渔家傲·雪点江梅才可可
佚名（宋代）

雪点江梅才可可。梅心暗弄纤纤朵。疑是月娥庭下过。仙翘亸。云衫密缀真珠颗。玉斝金瓯连臂坐。芳辰莫把离魂挫。一曲绣筵娇婀娜。情无那。阳关声里樱桃破。
又次韵二首
陈著（宋代）

赋诗谁复待沈香，澒洞乾坤走险忙。
寂寂春光伤感处，瘦来不是沈东阳。
雪寒
陈著（宋代）

巫山神女欲回车，滕六留云布玉华。
流水不冰翻有气，老梅虽冻自宜花。
幸逃僵死榆关戍，相伴饥眠草屋家。
种麦已迟天岂恝，一声晴意晓檐鸦。
悲歌行
李白（唐代）

悲来乎，悲来乎。
主人有酒且莫斟，听我一曲悲来吟。
悲来不吟斟不笑，天下无人知我心。
君有数斗酒，我有三尺琴。
琴鸣酒乐两相得，一杯不啻千钧金。
悲来乎，悲来乎。
天虽长，地虽久，金玉满堂应不守。
富贵百年能几何，死生一度人皆有。
孤猿坐啼坟上月，且须一尽杯中酒。
悲来乎，悲来乎。
凤凰不至河无图，微子去之箕子奴。
汉帝不忆李将军，楚王放却屈大夫。
悲来乎，悲来乎。
秦家李斯早追悔，虚名拨向身之外。
范子何曾爱五湖，功成名遂身自退。
剑是一夫用，书能知姓名。
惠施不肯干万乘，卜式未必穷一经。
斟须黑头取方伯，莫谩白首为儒生。
补史十忠诗·少傅枢密使张公世傑
刘壎（宋代）

士有守节死，岂以责武夫。
武夫尚能奇，消得银管书。
何许熊虎英，铁面美髯须。
护寒久枕戈，赴难甘殒躯。
金山定活着，志愿嗟违初。
江山集群策，炎精回一嘘。
间关瘴海岭，万死存赵孤。
时也可奈何，北风散樯乌。
漂漂竟何之，无乃膏鲸鱼。
渭滨多贵将，反笑斯人迂。
次韵大人五更山吐月 其一
苏过（宋代）

一更山吐月，鉴影摇空澜。悬知今夕游，不减蓬瀛看。

净雾扫馀瘴，清飙戒初寒。行乐不可迟，乃此桂未残。
自桐庐次富春江口
黄子云（清代）

连山塞东南，两岸夹日月。冥寞含元精，木石皆奇倔。

标摧栖鹘巢，湍迸潜虬窟。弯澴七里泷，艰险逾溟渤。

卓哉羊裘翁，千春炳高节。江声暮不死，岸容春更活。

悠悠六合中，吾道照岩穴。
中秋长干曲三首
周天球（明代）

花灯百队走儿童，尽道仙娥降月中。
纵是霓裳看不见，白毫光里度香风。
与客登山
徐觐（宋代）

与客登山去，山阴路未乾。
就暄分石坐，随处带书看。
宿雨添溪阔，春风入袖寒。
却因樵客引，寻得一丛兰。
次韵清虚喜子瞻得常州
黄庭坚（宋代）

喜色侵淫动搢紳，俞音下报谪仙人。
惊回汝水间关梦，乞与江天自在春。
罨画初游冰欲泮，浣花何处月还新。
凉州不是人间曲，伫见君王按玉宸。
柳塘春水图
凌云翰（元代）

杨柳池塘春昼迟，画船犹记听黄鹂。飞花又逐东流去，消尽年光总不知。
次韵济道见寄 其二
吕南公（宋代）

追送城东但立谈，当时惜别恨騑骖。一封消息难频到，千里倾思只坐谙。

知有才谋当奋发，岂于州县却悲惭。为文尚喜多馀暇，寄我新诗似渭南。
景德以后祀五方帝十六首
佚名（隋代）

条风斯应，候历维新。
阳和扈蛰，品物皆春。
篪簧协奏，簠簋毕陈。
精羞丰度，景福攸臻。
桂林八景 其五 訾洲烟雨
吕思诚（元代）

分合滩头见訾洲，訾洲烟雨水云秋。空濛细縠沙头籁，散乱跳珠波面浮。

鸥鹭飞翔来上立，蛟龙腾跃此中浮。蓑衣箬笠垂杨外，时有渔人横钓舟。
和圣俞
欧阳修（宋代）

有芸黄其华，在彼众草中。清香濯晓露，秀色摇春风。

幸依华堂阴，一顾曾不蒙。大雅彼君子，偶来从学宫。

文章高一世，论议伏群公。多识由博学，新篇匪雕虫。

唱酬烂众作，光辉发幽丛。在物苟有用，得时宁久穷。

可嗟凡草木，粪壤自青红。
宿兴德寺
李复（宋代）

东峰霁月出，林丛寒露明。
夜久风渐息，深院无人声。
九山
梅尧臣（宋代）

我经九山问野叟，崔嵬一无安曰九。
且恐断岸积琼玖，复意陂原多产韭，
又疑堆垄若柱灸。四者未悟叟不言，
使我临流独搔首。
衰年苦寒暑赖此二物相陪戏各为一绝聊以遣怀非叹老也 其一 汤婆子
杨巍（明代）

衰年冬月更愁人，不怨天寒怨此身。惟尔与予堪共老，脚头布被暖如春。
题卫明铉溪山独步图次韵
张仲深（元代）

轻舟舣幽渚，载酒欲问奇。穹峦浥朝润，老树含秋晖。

意行入寥阒，山回转参差。无琴写深情，有酒一中之。

览图惬怀素，坐玩殊忘疲。世途方蹇蹇，愿我常怡怡。

俯瞰沧溪流，仰视白日驰。安得陶元亮，抽簪赋来归。
送苏世美东归 其一
韩驹（宋代）

东游两见鹤林春，晚愧先生作并邻。樽俎每留仓猝客，典型犹识老成人。

系舟一笑都门外，卖剑归耕颍水滨。意气年来类儿女，别离不觉泪横巾。
春寒
周紫芝（宋代）

寒意苦未解，春阴连昼霾。文书堆午枕，风雨闭寒斋。

花落空惊眼，愁多欲满怀。客情须一醉，安得酒如淮。
次韵顾子美陪方仲兄游允仲花园后篇简允仲 其二
张扩（宋代）

怪底主人襟抱开，小园千本定深栽。不须羯鼓催花发，却要提壶唤酒来。

可但拨忙聊慰眼，会应痛饮莫论杯。诗人有戒君知否，渐老逢春能几回。
和夹谷佥事题钓台十首 其三
何梦桂（宋代）

龙信蛇屈各升沉，白发朱颜亦故今。出处两难人不识，云山江水是知心。
次韵杨明叔见饯十首 其八
黄庭坚（宋代）

虚心观万物，险易极变态。皮毛剥落尽，惟有真实在。

侍中乃珥貂，御史则冠豸。照影或可羞，短蓑钓寒濑。
杜司空席上赋
李宣古（唐代）

红灯初上月轮高，照见堂前万朵桃。觱栗调清银象管，

琵琶声亮紫檀槽。能歌姹女颜如玉，解引萧郎眼似刀。

争奈夜深抛耍令，舞来挼去使人劳。
次御李韵
赵青藜（清代）

清幽蔡氏业，潇洒野人庄。树郁斜晖色，风浮细草香。

高原宜黍稷，古渡下牛羊。日暮闲凝睇，微波接渺茫。
送傅舍人国华使高丽二首 其二
程俱（宋代）

翩翩渌水泛红莲，一纪重来拥使旃。云外两星明汉节，海东千里戴尧天。

旧闻箕子多遗俗，会使匈奴失左肩。五十年来蒙惠渥，故应微风莫深镌。
颂古十八首
释宝印（宋代）

临济惯白拈，普化惯掣颠。
一场好笑具，后世作三玄。
自蜀江至洞庭湖口有感而作
白居易（唐代）

江从西南来，浩浩无旦夕。长波逐若泻，连山凿如劈。

千年不壅溃，万姓无垫溺。不尔民为鱼，大哉禹之绩。

导岷既艰远，距海无咫尺。胡为不讫功，馀水斯委积。

洞庭与青草，大小两相敌。混合万丈深，淼茫千里白。

每岁秋夏时，浩大吞七泽。水族窟穴多，农人土地窄。

我今尚嗟叹，禹岂不爱惜。邈未究其由，想古观遗迹。

疑此苗人顽，恃险不终役。帝亦无奈何，留患与今昔。

水流天地内，如身有血脉。滞则为疽疣，治之在针石。

安得禹复生，为唐水官伯。手提倚天剑，重来亲指画。

疏河似翦纸，决壅同裂帛。渗作膏腴田，蹋平鱼鳖宅。

龙宫变闾里，水府生禾麦。坐添百万户，书我司徒籍。
追和
文彦博（宋代）

销磨岁月功名内，检束身心礼法中。除却高阳诗酒伴，人间谁解惜春风。
续兰亭会补任城令吕本诗
如阜（元代）

禊饮秘图湖，天气淑且柔。传觞际曲渚，濯缨临芳洲。

纤条乱风树，幽葩落晴沟。众宾亦以乐，正忘尘世忧。
追和幽独君诗次韵
皮日休（唐代）

念尔风雅魄，幽咽犹能文。空令伤魂鸟，啼破山边坟。

恨剧但埋土，声幽难放哀。坟古春自晚，愁绪空崔嵬。

白杨老无花，枯根侵夜台。天高有时裂，川去何时回。

双睫不能濡，六藏无可摧。不闻搴蓬事，何必深悲哉。
晓晴
姜特立（宋代）

晴光弄晓色，云物共昭回。
岂唯山川豁，觉我怀抱开。
便欲御冷风，飘摇跨蓬莱。
不视人世间，往往隔嚣埃。
因来诗有题桥之句呈陆农师 其三
孔平仲（宋代）

千里讴谣威惠全，王庭斩柳势腾骞。马迁汗简才无辈，车胤萤腾学自然。

火急定闻中禁召，口传仍有贵珰宣。亘天弦管须频会，日暖花开草更芊。
防江行五首
刘子翚（宋代）

江边五色旗，分总期门士。
惊砂杂雪飞，日暮孤城闭。
寂寥良将风，谁识投醪意。
大琛沽酒
赵蕃（宋代）

吾州大琛酒，名不谢孤洲。
女子亦知价，行人皆系舟。
西来滩过险，东上寺逢幽。
未说千忧散，姑为一醉谋。
客雾峰与痴仙幼春祝澄夜话作
吕敦礼（清代）

东坡好说鬼，同甫善谈兵。座中无张果，我辈饶舌争。

文章订得失，议论骋纵横。忽如银河泻，忽如莲花生。

既有扪虱概，复著雕龙声。嗟我二三子，胸中何不平。

世事漠无关，居然置喙鸣。送凉微雨滴，彻夜短檠擎。

窗外鸡谈助，壁间虫语应。偃仰一斗室，啼笑百态并。

嵚奇历落处，尔汝俱忘形。
梅花
杨万里（宋代）

花早春何力，香寒晓尽吹。月摇横水影，雪带入瓶枝。
避地毗陵，寒月上孙徽使君兼寄东阳王使君三首
贯休（唐代）

一到毗陵心更劳，冷吟闲步拥云袍。岂缘思妙尘埃少，

自是风云物态高。野色疏黄连楚甸，故山奇碧隔河桥。

终须愚谷中安致，不是人间好羽毛。

常忆双溪八咏前，讲诗论道接云贤。文欺白凤真难及，

药撚红蕖岂偶然。花湿瑞烟粘玉磬，帘垂幽鸟啄苔钱。

自怜不是悠悠者，吟嚼真风二十年。

□雷车雨滴阶声，寂寞焚香独闭扃。锦绣文章无路达，

袴襦歌咏隔墙听。松声冷浸茶轩碧，苔点狂吞纳线青。

唯有孤高江太守，不忘病客在禅灵。
雒中寒夜姚侍御宅怀贾岛
马戴（唐代）

夜木动寒色，雒阳城阙深。如何异乡思，更抱故人心。

微月关山远，闲阶霜霰侵。谁知石门路，待与子同寻。
送王霖赴举
方干（唐代）

自古主司看荐士，明年应是不参差。须凭吉梦为先兆，

必恐长才偶盛时。北阙上书冲雪早，西陵中酒趁潮迟。

郄诜可要真消息，只向春前便得知。
书愤
王拯（清代）

吾皇承金瓯，圣智神清明。百工思亮弼，四海观升平。

如何峤西县，黄巾起微民。元年辛亥春，我从丞相行。

六月朔四日，桂州入元旌。是日贼返走，中平还紫荆。

震威千里外，追逐可成禽。况我有前覆，象州曾驻兵。

何为金鸡战，偏师匿州城。大令敢辄挠，诸军乱旗枪。

是时向与乌，威声犹埒勍。两军相先后，及贼青山坪。

一战贼负嵎，恃险螳臂摚。双髻矗后户，宣墟厂前庭。

十日猪崽夺，蝥弧夜先登。将军落天上，卷甲势岂停。

悖哉都护谁，不鼓从而钲。花雷走群凶，风门奋空霆。

宣墟贼为巢，四围踞溪塍。围师岂不周，向后乌前营。

半月又蹉跎，孔村惜虚声。自兹乌向隙，贼逸由双鹏。

乌南又三匝，北师气徒增。官村怒焚舟，一蹶愤且婴。

贼得徜徉去，濛州踏堑坑。南师逡巡及，涂詈闻蚩儜。

桂林时已震，先出魁与莹。蠢兹弹丸邑，贼备原可乘。

其如南北师，弃甲同执冰。从容贼沟垒，弥月经营成。

王怒始赫然，帅旗肃亲征。师行百里驻，都荔息抢攘。

十月日将晡，军门来渥赪。病余走伛偻，一旅请南荆。

中枢夜集议，诘旦军为惊。果然孟明将，指挥藐鲵鳄。

一战龙潭复，再接横岭清。飞腾十三捷，万众欢雷鸣。

奈彼负固力，岂能徒搏胜。中军愤且前，见贼贼愈轻。

况令南北师，转益水火争。群旅又募充，如蜩螗沸羹。

待彼窜而击，斯言岂无徵。矧当积月雨，贼已空瓶罂。

攻坚讵弗力，铤险殊未惩。二月始生魄，龙寮夜开扃。

三伏计已虚，追击犹当能。古束尾而及，贼尸戮如京。

前徒虽出险，荒缴失仓庱。我复两翼前，张刘若张罾。

谁令雾雨中，山蹊鼓而升。兵家有死地，大覆蛮山陉。

坐看釜中鱼，又成跋尾鲸。一朝殁四镇，残卒归伶俜。

回忆夏洞泉，惨伤流血声。三日仅收合，恍然如醉醒。

时危众说进，决策将谁凭。扶荔幸先著，孤城据危倾。

吾师甫成列，贼至前绥迎。荔水一交戈，贼徒西北并。

榕城谁备御，仓猝儿倒绷。咄哉将军宠，间道穷郊坰。

崎岖龙西路，雨夜杂徒乘。免胄及国门，群呼闻角崩。

须臾贼麇至，叫啸万目瞠。至今桂之人，援师疑神灵。

守攻一月余，癸水流臊腥。亦有江郎师，水东来结堋。

贼谋始大绌，宵遁复牵绳。城中卧王罴，久矣病莫兴。

谁令追师弱，戏若驱群蝇。五月湘源哭，孤城惨零丁。

小坚大之破，讵尔沟壑经。乃我万师及，城中火荧荧。

蓑衣渡头船，蹙若亡穴鼮。东方天马空，鲛鳄又沧溟。

此贼最狼狈，饥飏折翅鹰。潇江阻夏涨，有庳乃虚承。

经岁说边防，楚山空崚嶒。粤师虽踵及，疲敝亦可矜。

三月营道师，围攻如缺甍。秋来健隼翮，肉佽重骞腾。

郴桂路千余，寸尺多锋硎。指挥傥如意，火炎畀螣螟。

跋前而疐后，手足胡凌兢。八月围星沙，分军贼渠狞。

妙高一峰踞，群咻聚蚋𧋁。能湘十万家，比屋明宵镫。

谁知完玉壁，犹藉将也荣。岳麓对江出，客来话图经。

围师又一阙，贼走众目瞠。自此势成逆，高原逸奔𪋔。

可怜师楚粤，千万费水衡。两月忆城中，日夕雷霆轰。

归来性命得，忍复思凶凌。江汉几波涛，霍庐悉荆榛。

长江千里翻，石城百雉倾。吴头楚尾地，三载废犁耕。

渡河万貙豹，间关乃邢洺。妖氛数翕曶，鬼发尽鬅鬙。

祸难斯云极，青天谁可擎。去年秋风利，戈船闻结矰。

巴丘始微蹶，吨鄂旋峥嵘。直下收蕲黄，居然高屋瓴。

莽苍列城复，飞扬残箨零。快哉师墨绖，此举何觥觥。

湓浦及春早，江波暂洄渟。况当沪渎还，黔池亦波澄。

急羽海中到，威声传楚庭。河北又叠捷，连镳剪枭翎。

林李两贼颅，西街正天刑。擒渠扫其穴，功孰秺侯京。

又彼夹江壁，戈矛戛砅砰。余皇鼓鼙振，坐拔三山青。

北路既荡平。南师跃儜伧。瓜扬兴版闸，徽黟整垣闳。

忆从军事来，喜气兹芽萌。人家买香醪，田老蓄肥牲。

朝廷悬上赏，五色备紞纮。乐部习歌曲，八音谱韶韺。

南风忽不竞，一蹶溢瓶甑。建业天下雄，师中谁实丁。

我知眼中白，翘彼粪上英。未见赵括败，几能马谡争。

连城走奔电，万众愁飞萤。坐使江州甲，孤拳徒努晴。

横空长妖焰，瓦缶复砰訇。楼橹既不前，豺狼计环生。

东窥黄石壁，南泛鄱湖蓱。可怜全功失，徘徊星渚舲。

巍巍楚材雄，数月翔湖汀。古来重枢机，一失百殆形。

彼狡计漫出，烬余得炎蒸。鸱张又楚粤，蠕蠢及鄘鄫。

烈士拟上章，孱功当击抨。道途切齿言，害身宜决瘿。

幸叨圣人鉴，褫夺快群憎。颇闻临淮师，壁垒气若烝。

鼓行下襄河，眼空蔑狸狌。芜关又连胜，两载虎穴凭。

湖内重结束，横戈酹宫亭。乾坤大斡旋，拭目数豪英。

余子下自郐，因人本硁硁。鲰生更无聊，𡸅匣惭青萍。

傥其燕然勒，犹得横吹赓。何时奋突管，洒墨十丈珉。

论功罪亦诛，若能逃刺鲸。
报邬山人汝翼
于慎行（明代）

念子不能寐，三年阙报书。自缘归兴久，非是故情疏。

南北无宁岁，江湖有索居。尔时吴市隐，寥落复何如。
呈纤手（木兰花三首）
贺铸（宋代）

秦弦络络呈纤手。宝雁斜飞三十九。徵韶新谱日边来，倾耳吴娃惊未有。

文园老令难堪酒。蜜炬垂花知夜久。更须妩媚做腰肢，细学永丰坊畔柳。